ตลาดหุ้นเอเชียเขียวยกแผง! นลท.จับตารัฐสภาอังกฤษโหวตชี้ชะตาข้อตกลง Brexit วันนี้
ตลาดหุ้นเอเชียเขียวยกแผง! นลท.จับตารัฐสภาอังกฤษโหวตชี้ชะตาข้อตกลง Brexit วันนี้
12 มี.ค. 2562

ผู้สื่อข่าวรายงานว่า ตลาดหุ้นเอเชียเปิดในแดนบวกถ้วนหน้าในวันนี้ โดยได้แรงหนุนจากการดีดตัวขึ้นอย่างแข็งแกร่งของดัชนีดาวโจนส์ตลาดหุ้นนิวยอร์กเมื่อคืนนี้ ขานรับหุ้นกลุ่มเทคโนโลยีที่พุ่งขึ้น รวมทั้งข้อมูลยอดค้าปลีกของสหรัฐที่ขยายตัวได้ดีเกินคาด
โดยดัชนี SSE Composite ตลาดหุ้นจีนเปิดวันนี้ที่ 3,049.08 จุด เพิ่มขึ้น 22.09 จุด, +0.73%
ดัชนี HSI ตลาดหุ้นฮ่องกงเปิดวันนี้ที่ 28,760.27 จุด เพิ่มขึ้น 256.97 จุด, +0.90%
ดัชนี FTSE STI ตลาดหุ้นสิงคโปร์เปิดวันนี้ที่ 3,211.70 จุด เพิ่มขึ้น 20.28 จุด, +0.64%
ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,361.61 จุด เพิ่มขึ้น 236.52 จุด, +1.12%
ส่วนดัชนี PSE Composite ตลาดหุ้นฟิลิปปินส์เปิดวันนี้ที่ 7,728.22 จุด เพิ่มขึ้น 19.50 จุด, +0.25%
ดัชนี TAIEX ตลาดหุ้นไต้หวันเปิดวันนี้ที่ 10,294.37 จุด เพิ่มขึ้น 44.09 จุด, +0.43%
ดัชนี FBMKLCI ตลาดหุ้นมาเลเซียเปิดวันนี้ที่ 1,667.96 จุด เพิ่มขึ้น 3.33 จุด, +0.20%
ดัชนี KOSPI ตลาดหุ้นเกาหลีใต้เปิดวันนี้ที่ 2,154.61 จุด เพิ่มขึ้น 16.51 จุด, +0.77%
ทั้งนี้ ดัชนีดาวโจนส์ตลาดหุ้นนิวยอร์กปิดพุ่งขึ้น 200.64 จุด หรือ 0.79% เมื่อคืนนี้ หลังจากหุ้นกลุ่มเทคโนโลยีดีดตัวขึ้น นำโดยหุ้นแอปเปิลที่ปิดตลาดพุ่งขึ้นกว่า 3% ขณะที่หุ้นกลุ่มค้าปลีกปรับตัวขึ้นหลังจากสหรัฐฯรายงานยอดค้าปลีกที่ขยายตัวได้ดีเกินคาด โดยปัจจัยดังกล่าวช่วยสกัดแรงลบจากการร่วงลงอย่างหนักของหุ้นโบอิ้ง หลังจากเกิดเหตุการณ์เครื่องบิน Boeing 737 MAX 8 ของสายการบินเอธิโอเปียนแอร์ไลน์ประสบอุบัติเหตุตกเมื่อวันอาทิตย์ จนเป็นเหตุให้ผู้โดยสารและลูกเรือเสียชีวิตทั้งหมด
ขณะที่กระทรวงพาณิชย์สหรัฐเปิดเผยว่า ยอดค้าปลีกเพิ่มขึ้น 0.2% ในเดือนม.ค. ขณะที่นักวิเคราะห์คาดการณ์ก่อนหน้านี้ว่ายอดค้าปลีกจะทรงตัว หรือเพิ่มขึ้น 0% ในเดือนดังกล่าว โดยการเพิ่มขึ้นของยอดค้าปลีกในเดือนม.ค.ได้รับแรงหนุนจากการดีดตัวขึ้นของยอดขายวัสดุก่อสร้าง
ส่วนตลาดการเงินจับตารัฐสภาอังกฤษเตรียมลงมติต่อข้อตกลงว่าด้วยการแยกตัวของอังกฤษออกจากสหภาพยุโรป (Brexit) ที่นางเทเรซา เมย์ นายกรัฐมนตรีอังกฤษ ทำไว้กับผู้นำสหภาพยุโรป (EU) ก่อนหน้านี้ โดยการลงมติจะมีขึ้นในวันนี้ตามเวลาท้องถิ่น
รายงานล่าสุดระบุว่า นางเทเรซา เมย์ นายกรัฐมนตรีอังกฤษ ได้เดินทางไปยังเมืองสตราสบูร์กเมื่อวานนี้ เพื่อเจรจาขั้นสุดท้ายกับเจ้าหน้าที่ระดับสูงของ EU เพื่อที่จะทำให้ข้อตกลง Brexit ผ่านการอนุมัติของรัฐสภาอังกฤษในวันนี้ ซึ่งผลปรากฎว่า นางเมย์ได้รับความเห็นชอบจาก EU ให้ทำการเปลี่ยนแปลงข้อตกลง Brexit โดยมีผลผูกพันทางกฏหมาย ซึ่งการเปลี่ยนแปลงดังกล่าวจะเพิ่มความแข็งแกร่งและปรับปรุงข้อตกลง Brexit รวมถึงความสัมพันธ์ในอนาคตรหว่างอังกฤษและ EU